als_Latn dik_Latn sag_Latn
Flet kandidati i PD-së për bashkinë Tropojë: Qytetarët në ditët më të këqija, përballen me dhunën, terrorin, varfërinë
Do jem 24 orë në shërbim të qytetarëve. Besoj tek mbështetja e palëkundur në 25 vite e tropojanëve ndaj PD-së, punës dhe investimeve të shumta në Tropojë të sjella nga qeveria Berisha, gjë që ka krijuar besimin e qytetarëve. Me eksperiencën time në pushtet vendor, por dhe me punën time si deputet i Tropojës, më është dhënë mundësia të njihem më mirë me çdo familje tropojane dhe me problemet që ato kanë, por më është dhënë mundësia dhe për të gjetur zgjidhjet për problemet e tyre
Ka lënë mandatin e deputetit për t’u kthyer e dhënë kontribut në qeverisjes lokale, të drejtimit të bashkisë Tropojës. Nuk e ka eksperiencën e parë pasi ka drejtuar si komunar i Fierzës më parë duke lënë gjurmë të mirë, por kësaj here kërkon që gjithë eksperiencën e tij dhe vizionin ta vërë në funksion të zhvillimit të vendlindjes si kryebashkiak brenda bashkisë së madhe të Tropojës pjesë e së cilës tashmë janë bashkia e Bajram Currit dhe 7 njësi të tjera (komuna).
Ai është Besnik Dushaj, me eksperiencën e deritanishme 13-vjeçare si drejtues vendor, i mandatuar dy herë si deputet i Kuvendit të Shqipërisë (mandati dytë i ndërprerë për zgjedhjet e 21 qershorit), është në garë për bashkinë e Tropojës pasi kërkon dhe beson se ka ende për të dhënë për vendlindjen, për bashkëqytetarët e tij. I diplomuar në Fakultetin e Drejtësisë z.Dushaj do të dijë jo vetëm të jetë një shërbëtor i denjë ndaj çdo banori në Tropojë pavarësisht bindjeve të tyre politike, por edhe një avokat i shkëlqyer i problemeve me të cilat do të përballen dhe do të bëjë të pamundurën të gjejë rrugën e zgjidhjes dhe kur çështjet nuk do jenë në dorën e bashkisë. Zoti Dushaj është një demokrat qëndrestar, një njeri që gëzon respektin e bashkëqytetarëve për atë çfarë në përditshmërinë e tij iu ka dhënë atyre në funksionet administrative dhe politike që ka mbajtur. Kanë qenë këto kriteret të cilat kanë bindur strukturat e degës së PD-së Tropojë, kryesinë e PDSH-së dhe kryetarin Basha për të kandiduar për bashkinë e Tropojës një deputet të Kuvendit të Shqipërisë, z.Besnik Dushaj.
Në një intervistë për gazetën “55” Besnik Dushaj flet kandidimin, si e priti besimin që iu dha nga strukturat e degës tek kryetari Basha, flet për zhvillimet në Bajram Curri dhe komunat e Tropojës ndër vite, vlerëson punën e drejtuesve vendorë dhe thotë se nuk iu ka munguar mbështetja nga qeveria e Partisë Demokratike, kurse pas vitit 2013 ka ndodhur krejt e kundërta kur Tropoja u përballë me veton qeveritare si para vitit 2005, duke mos u financuar asnjë investim! Në vijim të intervistës z.Dushaj flet për problemet me të cilat përballen bashkëqytetarët e tij dhe që po shtohen dita-ditës fal keqqeverisjes qendrore si dhe komenton qeverisjen PS-LSI në këto dy vite. Kandidati i PD-së për bashkinë e Tropojës thekson përse kërkon të besimin qytetar, rrëfen angazhimet si kryebashkiak pas 21 qershorit, thotë nga do ta nis ditën e parë të punës, beson në fitore, thotë cilat janë pikat e tij më të forta në këtë garë, komenton kundërshtarin dhe së fundmi ka një mesazh për zgjedhësit. Ja si shprehet më tej në këtë intervistë z.Dushaj.
Zoti Dushaj si e pritët besimin e strukturave të degës, të kryesisë së PDSH-së dhe kryetarit Basha për të kandiduar për kreun e bashkisë së Tropojës?
Të them të drejtën u ndjeva shumë krenarë dhe mirënjohës për besimin që strukturat e PD-së Tropojë, kryesia e PDSH-së dhe padiskutim kryetari Z. Lulzim Basha më dhanë për të vazhduar në një fazë tjetër të rëndësishme punën time për zhvillimin e Tropojës.
Si do ta lexonit ju këtë besim ndaj jush?
Unë këtë besim e shoh si një aprovim të punës time deri më tani, por akoma më shumë e shoh si një përgjegjësi për të vazhduar në rrugën e nisur.
Ju jeni një person që gëzoni respekt dhe keni një raport miqësore me bashkëqytetarët dhe këtë e keni treguar dhe në funksionet administrative dhe politike që keni mbajtur. A kanë qenë zhvillimet e arritura në këto vite në lartësinë e pritshmërive së bashkëqytetarëve tuaj në Tropojë?
Së pari, unë mendoj që respekti dhe komunikimi me qytetarët duhet të jetë një prioritet i çdo të zgjedhuri, si një obligim moral dhe i detyrueshëm. Së dyti, Tropoja, siç e dimë mirë ne tropojanët, por dhe gjithë shqiptarët, ka kaluar një periudhë shumë të vështirë sidomos gjatë viteve 1997-2005, vite në të cilat Shqipërinë, por kryesisht Tropojën e kapluan bandat dhe e udhëhoqi kaosi, vite në të cilat as që mund të flitej për ndonjë investim, por çështje kryesore ishte rendi dhe siguria, që mungonin krejtësisht dhe qytetarët ishin nën presion e trysni të jashtëzakonshme. Frika, dhuna, terrori, varfëria e mjerimi kishin mbërthyer të gjithë Tropojën. Pas vitit 2005 me ardhjen në pushtet të qeverisë së Partisë Demokratike me kryeministër, arkitektin e Shqipërisë europiane Prof. Dr. Sali Berisha, e gjithë Shqipëria pësoi ndryshim rrënjësor dhe veçanërisht Tropoja, që gjeti jo vetëm rendin, sigurinë dhe qetësinë, por dhe një numër të madh investimesh që sollën një zhvillim të prekshëm nga qytetarët, u bënë investime të shumta në infrastrukturën rrugore, në arsim, në shëndetësi, bujqësi e blegtori, u rrit dhe u zhvillua turizmi i munguar prej vitesh, u rrit punësimi dhe mirëqenia. Pavarësisht të gjithave, unë personalisht nuk mund të them që nuk ka vend për përmirësim, por mund të them me bindje të plotë që zhvillimi ishte real dhe i prekshëm për çdo qytetarë të Tropojës, zhvillim që u ndërpre dhe u drejtua në krahun e kundërt, atë të kaosit, terrorit e mjerimit në këto dy vite të qeverisjes racore të dyshes oligarke dhe antitropojane Rama-Meta.
Njësitë vendore në Tropojë përfshi dhe bashkinë e Bajram Currit në pjesën dërrmuese drejtohen nga të zgjedhurit me votat e PD-së. Sa këto njësi kanë mundur të thithin investime dhe të kenë ndikuar në përmirësimin e jetesës së qytetarëve?
Po është e vërtetë që tropojanët i kanë besuar në shumicë Partisë Demokratike dhe ju siguroj që vazhdojnë t’i besojnë, sepse e shohin si të vetmen parti që mendon për Tropojën dhe që mban gjithmonë derën hapur për tropojanët, të vetmen parti të Punës dhe Dinjitetit. Njësitë vendore në Tropojë në të shumtën e rasteve kanë bërë një punë shumë të mirë në realizimin e projekteve të ndryshme që i kanë shërbyer komunitetit, por jemi të vetëdijshëm që ka dhe shumë gabime dhe shumë vend për përmirësime, që ju siguroj do t’i realizojmë me bashkinë e re.
A mund të konfirmoni sa projekte ka mbështetur me financim qeveria Berisha në zonën e Tropojës dhe sa projekte ka mbështetur qeveria Rama?
Po t’ju bëj një krahasim në shifra reale dhe projekte konkrete do t’ju dukej e pabesueshme dhe qesharake, por ju them me bindje që është e vërtetë dhe është shumë tragjike, pasi qeveria Berisha ka mbështetur një numër të jashtëzakonshëm investimesh, janë ndërtuar dhe asfaltuar rreth 150 km rrugë, është ndërtuar ujësjellësi i qytetit Bajram Curri dhe i shumë fshatrave të Tropojës. Si rezultat i politikave prioritare për zhvillimin e turizmit është rritur shfrytëzimi turistik, ekonomik dhe kulturor i Parkut Kombëtar të Valbonës, është shumëfishuar numri i turistëve vendas dhe të huaj. Në fushën e bujqësisë qeveria Berisha dha subvencione të shumta për fermerët për rritjen e prodhimit bujqësor dhe blegtoral, gjithashtu u ndërtuan dhe përmirësuan shumë sisteme vaditëse. Kemi përmirësuar infrastrukturën arsimore dhe shëndetësore duke ndërtuar dhe rikonstruktuar dhjetëra çerdhe, kopshte, shkolla, qendra shëndetësore dhe ambulanca. Për zhvillimin e jetës sportive u ndërtua Pallati i Sportit “Valbona”. Në krahun tjetër, për sa i përket qeverisë diktatoriale që është instaluar prej dy vitesh në Shqipëri, ju siguroj që kjo e keqe kombëtare për dy vite jo vetëm e harroj Tropojë dhe tropojanët, por po mundohet me të gjitha forcat të bëj çmos për t’i trembur përmes dhunës, terrorit e presionit ekstrem, të bëj çmos për t’i varfëruar, me qëllim blerjen më vonë të dinjitetit të tyre. Dhe unë ju them me bindje se tropojanët trima e fisnik nuk janë nënshtruar asnjëherë në historinë e tyre dhe nuk do të nënshtrohen as sot nga oligarkët e krimit Rama-Meta. Prej dy vitesh 0 investime dhe vetëm burg për mospagim në pamundësi të faturave abuzive të energjisë elektrike, heqje nga puna pa të drejtë, heqje nga skema e ndihmës sociale dhe heqje pensioni, prej dy vitesh vetëm dhunë, presion, varfëri e mjerim.
Cilat janë problemet reale me të cilat përballen sot banorët e zonës së njësisë suaj administrative?
Padiskutim që problemet janë të shumta dhe po shtohen nga keqqeverisja qendrore dita-ditës, nuk mund të flas këtu për mungesë investimesh, gjë që nuk diskutohet momentalisht për Tropojën e kaq shumë urryer nga dyshja Rama-Meta, por për papunësi, që po sjell varfëri dhe mjerim ekstrem, që po shkakton dhe një eksod të dhimbshëm të qytetarëve të Tropojës, heqje të ndihmës minimale ekonomike dhe detyrimi përmes terrorit të burgut për të paguar fatura abuzive të energjisë elektrike.
Si ju duket qeverisja e deritanishme e Ramës e parë në aspektin e gjetjes së ekzekutivit pranë qytetarit?
Po në fakt është një qeveri shumë pranë qytetarit, veçanërisht qytetarit tropojan, është shumë pranë tij, duke ushtruar dhunë, terror e varfërim ekstrem. Një qeverisje arrogante, e pashpirt dhe e pamoral për çdo shqiptar. Një qeverisje akoma më negative për qytetarët tropojanë, e nxitur nga urrejtja racore e dyshes Rama-Meta për Tropojën e Sali Berishës. Nuk ka shumë vend për diskutim rreth qeverisjes së oligarkëve, pasi flet në mënyrë reale, të qartë dhe tragjike humbja e shpresës e të gjithë shqiptarëve, gjë që vërehet nga veriu në jug. Për sa i përket zonës time, Tropoja është në ditët e saj më të këqija, sepse dhuna, terrori, varfëria e mjerimi kanë pllakosur në çdo cep të saj, dhe për këtë kemi si dëshmi kryesore dhe reale eksodin e dhimbshëm të tropojaneve patriot dhe atdhedashës, që po shohin si të vetmen shpresë për mbijetesë largimin nga vendi i tyre, por unë jam optimist që ditë më të mira për Shqipërinë dhe Tropojën do të vijnë shumë shpejt, me ardhjen në pushtet vendor dhe qendror te Partisë Demokratike, të partisë së reformave dhe investimeve konkrete, që rrisin zhvillimin dhe mirëqenien.
Përse kërkoni të mandatoheni në krye të bashkisë së Tropojës? Cilat do të jenë angazhimet tuaja si kryebashkiak?
Unë besoj se me eksperiencën time në pushtet vendor, por dhe me punën time si deputet i Tropojës, më është dhënë mundësia të njihem më mirë me çdo familje tropojane dhe me problemet që ato kanë, por më është dhënë mundësia dhe për të gjetur zgjidhjet për problemet e tyre. Angazhimet e mia do jenë: përmirësimi i infrastrukturës rrugore të qytetit dhe mundësisë së lidhjes së çdo zone të rrethit me rrugë të asfaltuara me qytetin B. Curri, përmirësim i infrastrukturës në shëndetësi, arsim dhe sport, do fokusohemi shumë te bujqësia dhe blegtoria, si fusha jetësore për ekonominë e familjeve tropojane, ne do përmirësojmë sistemet vaditëse, do të investojmë në ndërtimin e ujësjellës-kanalizimeve në pika kyçe, për të mbyllur përfundimisht furnizimin me ujë të pijshëm për zonat e banuara, premtimi ynë solemn është ulja e taksave, gjë që do krijonte më shumë mundësi për hapjen e bizneseve të reja dhe do krijonte lehtësira për bizneset aktuale, do fokusohemi shumë në pjesën e turizmit dhe mundësisë së binjakëzimit me bashki të ndryshme brenda dhe jashtë vendit, për të promovuar më shumë bukuritë e rralla të Tropojës, synojmë të krijojmë lehtësira për qytetarët dhe më shumë vende të reja pune, si dhe krijimin e një fondi të caktuar ndihme për të ndihmuar njerëzit në nevojë.
Nga do ta nisni punën ditën e parë si i mandatuar pas 21 qershorit kur të merrni besimin e bashkëqytetarëve tuaj?
Do marr masa të menjëhershme për mirëfunksionimin e punës së administratës së bashkisë, sepse në periudhat e fushatave zakonisht bie angazhimi i saj. Do përcaktoj rregulloren e re të funksionimit të administratës, si dhe strukturën e re, bazuar në objektivat e realizimit të programit.
Do fillojmë hartimin e projekteve në përputhje me programin tonë të paraqitur për zhvillimin e Tropojës, ku për hartimin e tyre do të angazhohen specialistët më të kualifikuar që do ketë bashkia në administratë dhe jashtë saj.
Puna jonë do jetë e fokusuar në shumë fronte, por unë gjykoj se problemet që nuk presin kohë dhe kërkojnë zgjidhje urgjente me fillimin e detyrës si Kryetar i Bashkisë Tropojë janë: problemi i vaditjes, për të cilin ne do marrim masa të menjëhershme për përmirësimin dhe vënien në funksion të sistemeve vaditëse, përmirësimi i infrastrukturës shkollore për t’u përgatitur për fillimin e vitit të ri shkollor, si dhe krijimi i një fondi emergjente ndihmash për familjet në nevoja ekstreme jetese.
Sa besoni në fitoren tuaj dhe nëse po cilat mendoni se janë anët tuaj më të forta?
Unë personalisht, por dhe të gjitha strukturat tona, në bazë të sondazheve paraprake jemi shumë të bindur në një fitore të jashtëzakonshme të Partisë Demokratike në Tropojë. Pikat tona të forta janë padiskutim mbështetja e palëkundur në 25 vite e tropojaneve ndaj PD-së, puna dhe investimet e shumta në Tropojë nga qeveria Berisha, gjë që ka krijuar besimin e qytetarëve te Partia Demokratike, kjo punë bie më shumë në pah, si hëna në natën e errët nga keqqeverisja ekstreme antitropojane e dyshes Rama-Meta; puna dhe roli im si një deputet i palodhur në shërbim të qytetarëve të Tropojës, njohja me çdo familje dhe me problemet e tyre, eksperienca ime për shumë vite në qeverisjen e suksesshme vendore dhe më e rëndësishmja komunikimi dhe respekti reciprok me të gjithë qytetarët e Tropojës.
Si e konsideroni kundërshtarin?
Kundërshtarët e mi dhe të gjithë tropojanëve janë dyshja Rama-Meta, të cilët po e varfërojnë ç’do ditë Tropojën, po ushtrojnë dhunë ndaj ç’do tropojani, në Tropojë dhe kudo që ndodhen, me një rracizëm të paparë ndonjëherë dhe unë jam i sigurt që malësorët e Tropojës do i japin përgjigjen e merituar kësaj dyshje.
Mesazhi juaj për zgjedhësit?
Vëllezër e motra, dyshja Rama-Meta kërkon me çdo kusht Tropojën, jo për ta zhvilluar atë, jo prej“dashurisë së pafundme” që ata kanë për tropojanët, por thjesht dhe vetëm për të na nënshtruar, për të nëpërkëmbur dinjitetin tonë dhe për të na treguar ne dhe anembanë shqiptarëve që dhe tropojanët e Sali Berishës dhe Azem Hajdarit thyhen. Tropojanët i kanë përjetuar bëmat e paraardhësve te tyre në Tropojë, i kanë përjetuar vitet e terrorit dhe luftës, po i përjetojnë sot dhunën dhe mjerimin e tejskajshëm, tropojanët po përjetojnë sot jo vetëm në Tropojë, por në gjithë Shqipërinë urrejtjen ekstreme që oligarkët e shfaqin dhe e transmetojnë tek zgjatimet e tyre, prandaj tropojanët kurrsesi nuk duhet të miratojnë me votën e tyre dhunën, terrorin, mjerimin dhe diskriminimin e rilindjes së pashpirt, kësaj ligësie që nuk ka mëshirë, nuk ka moral dhe nuk ka vend për asnjë tropojan e malësor.
Tropoja është dhe do të jetë e tropojanëve dhe nuk do të bëhet kurrë pjesë e pazareve të “rilindasve modern”. Për Tropojën, Partia Demokratike është prova e punës së djeshme, shpresa për lirinë e munguar sot dhe vizioni, vullneti e dëshira për zhvillimin e të nesërmes.
Unë ju drejtohem ju bashkëqytetarët e mi, me besimin e krijuar te ju këto 6 vite si deputet i juaji, ju drejtohem me gjithë respektin dhe mirënjohjen time për ju, për t’ju kërkuar të mbështesni Partine Demokratike, projektet tona të përbashkëta reale për zhvillimin e Tropojës. Ju premtoj që do jem ashtu si gjithmonë shërbëtori juaj më punëtor e besnik, do jem dera e hapur që do mbrojë tropojanët nga dhuna e pushtetit, prandaj me 21 qershor të ndahemi me votë nga regjimi i ligësisë, i dhunës dhe terrorit dhe të votojmë Partinë Demokratike, punën dhe dinjitetin!
Kush është Besnik Dushaj?
Besnik Dushaj ka lindur ne Fierzë të Tropojës me 20 Gusht 1969. Është diplomuar në Fakultetin e Drejtësisë në Universiteti “Luigj Gurakuqi”, Shkodër, në vitin 1996. Në vitin 2001 kryen kualifikime mbi funksionimin dhe menaxhimin e Pushtetit Vendor në Francë. Në vitin 2004 punoi temën: “Bashkëpunimi i decentralizuar një fushë që duhet eksploruar” në Francë. Me pas merr titullin Master i Shkencave Juridike-Penale nga Universiteti i Prishtinës. Është bashkautor i librit mbi qëndresën antikomuniste të Tropojës me titull: “…E Megjithatë Qëndruam”. Në vitin 1996 zgjidhet Kryetar i Komunës Fierzë, Tropojë, detyrë që e mbajti deri në vitin 2009, vit në të cilin u zgjodh deputet në Kuvendin e Shqipërisë, post në të cilin rikonfirmohet dhe në vitin 2013. Gjithashtu nga shkurti 2009 deri në korrik 2014 kreu funksionin e Kryetarit të Degës së Partisë Demokratike Tropojë.
Rreth bashkisë Tropojë
Zona Gjeografike: Tropoja kufizohet në veri me Republikën e Kosovës dhe të Malit të Zi, në perëndim me Bashkinë Shkodër, në jug me bashkitë Vau i Dejës dhe Fushë-Arrëz dhe në jug-lindje me Bashkinë Has. Qendra e kësaj bashkie është qyteti i Bajram Currit.
Popullsia: Sipas Censusit të vitit 2011, bashkia e re ka një popullsi prej 20,517 banorësh. Ndërkohë që sipas Regjistrit Civil, kjo bashki ka 28,216 banorë. Ajo shtrihet në një sipërfaqe prej 1057.3 km2 me një densitet prej 26.68 banorë/km2 sipas të dhënave të Regjistrit Civil dhe 19.40 banorë/km2 sipas Censusit 2011.
Kjo bashki përbëhet nga 8 njësi administrative, të cilat janë: Bajram Curri, Fierza, Lekbibaj, Margegaj, Llugaj, Bujan, Bytyçi dhe Tropojë. Të gjitha njësitë administrative janë aktualisht pjesë e rrethit të Tropojës dhe qarkut të Kukësit. Bashkia e re ka nën administrimin e saj dy qytete (Bajram Curri dhe Fierza) dhe 68 fshatra.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn